**ТЕХНИЧЕСКА СПЕЦИФИКАЦИЯ**

**Обществена поръчка с предмет: „АВАРИЕН РЕМОНТ НА ПОКРИВ НА МЛАДЕЖКИ НАУЧНО - ИЗСЛЕДОВАТЕЛСКИ ЦЕНТЪР НА УНИБИТ СОФИЯ“ в с. Стойките област Смолян.**

**Обем на извършваната работа**

Изпълнението на СМР е съгласно одобрен инвестиционен проект, фаза „Технически“ (Приложение №…..) обобщена количествена сметка (Приложение № …..) и настоящата техническа спецификация.

Подадените в Количествена сметка – Приложение №… видове и количества работи, както и параметри на отделните артикули са фиксирани и задължителни за изпълнение.

При възникване на необходимост от увеличаване на заложени в Количествената сметка (Приложение № ...) количества строителни и монтажни работи и/или добавяне на нови количества и/или видове строителни и монтажни работи, същите подлежат на предварително одобрение от Възложителя и проектанта. Единичните цени на нови видове строителни и монтажни работи, непосочени в Количествената сметка се доказват от Изпълнителя с анализи на единичните цени, изготвени въз основа на показателите за ценообразуване, заложени в ценовата оферта на Изпълнителя.

Допустими са непредвидени разходи за строително – монтажни работи в максимален размер на 10 % върху общата стойност на предлаганата от участника цена.

**Общи данни**

* Сградата е построена през 1969г. и с влизането си в експлоатация се експлоатира по предназначение за детска градина.
* Обектът представлява съществуваща двуетажна сграда без сутерен с габаритни размери в план 29,15/15,30м. Покривът е скатен, с дървена носеща конструкция и метална обшивка.
* Носещата конструкция на сградата е стоманобетонна, монолитна, от гредови плочи с дебелина 10(12)см и греди с размери 25/40(60)см. Вертикалните носещи елементи са монолитни стоманобетонни колони със сечения - 25/25см и масивни (външни и вътрешни тухлени зидове) с дебелина 25см. Носещите зидовете са изпълнени от плътни тухли, които са обрамчени вертикално от колони, а хоризонтално от стоманобетонови пояси и греди. Вертикалните носещи елементи - колони и греди, са разположени регулярно във вътрешността и по фасадата на сградата.
* Вътрешните преградни зидове са неносещи, с дебелина 12см, изпълнени от решетъчни тухли.
* Пода на първият етаж е изпълнен като бетонова настилка с дебелина 10см, предаваща товарите си директно на земната основа.
* Сградата е фундирана на монолитно изпълнени ивични фундаменти от бутобетон с дълбочина на стъпване ~80 см от ниво терен, които са реализирани в двете посоки под всички масивни тухлени зидове.
* Всички фасади са измазани с вароциментова мазилка.
* Дограмата на сградата е стара дървена двукатна дограма за прозорците и метални входни врати.

**Специфични изисквания към предвидените за изпълнение строително – монтажни работи**

1. **Организация на строителната площадка**
   * Обектът е разположен с. Стойките, община Смолян, и е необходимо да се вземат съответни мерки за обезопасяване и поддържане на добра хигиена и безопасност на обекта през целия срок на строителство съгласно Наредба № 2 за минимални изисквания за здравословни и безопасни условия на труд при СМР“.
   * Мерките, които трябва да се предприемат за осигуряване на здравословни и безопасни условия на труд са подробно разработени в част ПБЗ на проекта, като Изпълнителят трябва да доразработи ПБЗ в съответствие със собствената си работна програма и наличното оборудване. ПБЗ да се актуализира при необходимост, но не по-рядко от всеки две седмици.
   * Съгласно разпоредбите на Закона за здравословни и безопасни условия на труд (ЗБУТ), Изпълнителят трябва да изготви оценка на риска за дадения строителен обект.
2. **Покрив**
   * Покривът на сградата е многоскатен с дървена конструкция. Покривното покритие е от скопчана поцинкована ламарина положена върху дъсчена обшивка. Таванското помещение е неизползваемо, като осигурява достъп до покрива през капандура;
   * На места по покрива са констатирани течове. Цялата дъсчената обшивка е изгнила и е за подмяна. Има изгнили дървени греди като изгнилите подлежат на подмяна с нов импрегниран иглолистен материал, II-ра категория, влажност <25%;
   * Поетапно разкриване покрив, като се вземат мерки за да се предотврати наводняване на помещенията от дъжд . Почистване покривни равнини. Демонтаж ламаринени и дъсчени обшивки,олуци, изолации и други;
   * Доставка и монтаж върху дървените ребра на антикондензно, паропропускливо, водонепромокаемо фолио, посредством такер или пирони с плоска глава по цялата площ на покрива;
   * Доставка и монтаж на дървени греди с размери 6/6см. от импрегниран иглолистен материал, II-ра категория, влажност <25% за осигуряване на вентилаци. Монтират се върху фолиото и съответно дървените ребра, по дължина на ребрата;
   * Доставка и монтаж на нова дъсчена обшивка от нерендосан иглолистен материалс дебелина 25мм. и направа на нови обшивки около комини, бордове и улами с пластифицирана ламарина с полиестерно покритие;
   * Демонтаж стара и поставяне на нови челни дъски с дебелина 15мм и ширина 250мм;
   * Доставка и монтаж на обшивка на покрив от пластифицирана ламарина с полиестърно покритие по система Schlebach с ширина на панела 50см. съгласно детайла на производителя;
   * Доставка и монтаж на покривни капандури с размери 80Х60см.
   * Доставка и монтаж на система за снегозадържане от поцинковани тръби ¾ “ и алуминиеви планки и мрежа против насекоми при вход пространство за вентилация;
   * Възстановяване на комини включително шапки, зидария, мазилка;
   * Доставка и монтаж на нови безшевни олуци, подолучни и надолучни поли, обшивка на челна дъска от поцинкована ламарина с полиестерно покритие, включително скоби и крепежни и други.
   * Доставка и монтаж на нови водосборни казанчета и кривки от поцинкована ламарина с полиестерно покритие, включително скоби.
   * Почистване, натоварване на камион и извозване на строителни отпадъци на сметище.

|  |  |  |  |  |
| --- | --- | --- | --- | --- |
| **№** | **Компонент** | **Технически характеристики** | **Технология на изпълнение** | **Стандарт** |
| 1 | Дървени греди от иглолистен материал | Дървен бичен иглолистен материал, импрегниран   * + Категория: II;   + Влажност под 25%   - Не се допускат гнилост, кора, червоядини;  - Разстоянията между групите чепове трябва да са по-големи от 40см;  - На разстояние от 20 см, сумата от размерите на чеповете да не е по-голяма от ¼ от съответната страна на елемента;  - В зоните на съединенията, размерът на всеки чеп да не е по-голям от 1/4 от съответната страна на елемента;  - Не се допускат пукнатини извън зоните на съединенията със сумарна дълбочина по-голяма от 1/3 от дължината на елемента (при симетрично разположение на две противоположни страни на елемента);  - Не се допускат пукнатини с дължина повече от 1/3 от дължината на елемента при бичени греди, а при дъски повече от 1/3 от дължината елемента като обща дължина от едната страна.  - Не се допускат пукнатини в срязващите плоскости при съединенията. | Подменят негодните греди с нови, като се използват скрепителни скоби и анкери. | БДС 427-1990  БДС EN 336:2004  БДС 2472-1974  БДС 663-1982 |
| 2 | Антикондензно, паропропускливо, водонепромокаемо фолио | Фолио от полиетилен с висока плътност с HDPE влакна   * + за полагане по скатни покриви   + устойчиви на UV лъчи.   + устойчивост на вятър и водонепромокаемост;   + паропропускливост;   + температурна устойчивост от -70 °C до +100 °C;   + клас на горимост – Е – EN 11925;   + трансмисия на водни пари(Sd)-0,03м | Монтира се директно върху дървените ребра от конструкцията посредством такер или пирони с плоска глава. |  |
| 3 | Дъсчена обшивка от нерендосан иглолистен материал | Дървен бичен нерендосан, иглолистен материал, импрегниран   * + Категория: III;   + Дебелина: 25мм   - Не се допускат гнилост, кора, червоядини;  - На разстояние от 20 см, сумата от размерите на чеповете да не е по-голяма от 1/3 до ½ от широката страна на елемента;  -- Не се допуска видима сърцевина в дъски с дебелина 6 см и по-малка.  - За дъсчените обшивки не се допускат падащи чепове, неестествени оцветявания или обезцветявания и петна.  - Не се допускат пукнатини в срязващите плоскости при съединенията. | Цялостна подмяна на дъсчената обшивка с нова, като се използват пирони. | БДС 427-1990  БДС EN 336:2004  БДС 663-1982 |
| 4 | Челна дъска от нерендосан иглолистен материал | Дървен бичен нерендосан, иглолистен материал, импрегниран   * + Категория: III;   + Дебелина: 15мм   + Ширина:250мм   - Не се допускат гнилост, кора, червоядини;  - На разстояние от 20 см, сумата от размерите на чеповете да не е по-голяма от 1/3 до ½ от широката страна на елемента;  -- Не се допуска видима сърцевина в дъски с дебелина 6 см и по-малка.  - За дъсчените обшивки не се допускат падащи чепове, неестествени оцветявания или обезцветявания и петна.  - Не се допускат пукнатини в срязващите плоскости при съединенията. | Цялостна подмяна на челна дъска с нова, като се използват пирони. | БДС 427-1990  БДС EN 336:2004  БДС 663-1982 |
| 5 | Обшивка на покрив от пластифицирана ламарина с полиестърно покритие по система Schlebach с ширина на панела 50см. | Поцинкована ламарина с полиестърно покритие   * + Дебелина: 0,5мм   + Цинково покритие:200гр.Zn/м2   + Полиестърно SP покритие: 25 микрона   + Цвят –RAL 7016 | Да се спазва технологията на изпълнение на покривните детайли и последователността на монтаж по система:Schlebach с двоен фалц.  http://roof-metal.com/wp-content/uploads/2015/12/2-1.jpg | EN 10204 |
| 5 | Окомплектовки и елементи изработени от пластифицирана ламарина с полиестерно покритие | Поцинкована ламарина с полиестърно покритие   * + Дебелина: 0,5мм   + Цинково покритие:200гр.Zn/м2   + Полиестърно SP покритие: 25 микрона   Цвят –RAL 7016 | Да се спазва технологията на изпълнение на покривните детайли и последователността на монтаж. | EN 10204 |

1. **Мълниезащитна инсталация**
   * Сградата по отношение на мълниезащита спада към III-та категория .
   * Предвидено е изграждане на нова защита от директно попадане на мълнии, посредством мълниезащитна инсталация. За защита от мълнии ще се използва 1 брой мълниеприемник с изпреварващо действие (например Gromostar60; Heff=2,5м; Rзащитно=39м или аналогичен), ниво на защита III, монтиран на мачта укрепена чрез дистанционни държачи.
   * Мълниеприемника ще се свърже към зеземителите през разглобяеми съединения - контролни клеми. Отводите от мълниеприемника до контролните клеми ще се изпълнят от AlMgSi проводник (изолиран) положен скрито под мазилка. На покрива AlMgSi проводник ще се положи открито като ще се укрепи на държачи през 1м на. Самите заземители ще бъдат изпълнени с по 3 броя поцинковани стоманени колове 63/63/6мм с дължина L=2м, свързани със стоманена поцинкована шина 40/4мм

**Общи изисквания към предлаганите материали и стоки и документите за тях**

Доставките на всички строителни продукти, необходими за изпълнението на предмета на поръчката са задължение на Изпълнителя.

При изпълнение на строително – монтажните работи трябва да се влагат строителни продукти, които отговарят на предписанията на инвестиционния проект, изискванията на Възложителя, условията на договора за обществена поръчка, разпоредбите на действащата нормативна уредба – ЗУТ и подзаконовите актове по приложението му.

Влаганите строителни продукти трябва да изпълняват съществените изисквания към строежите, определени със Закона за техническите изисквания към продуктите и изискванията на възложителя, посочени в настоящата документация.

Всички влагани при извършването на СМР строителни продукти трябва да отговарят на БДС, EN или, ако са от внос, да бъдат одобрени за ползване на територията на Република България и да са с качество, отговарящо на гаранционните условия.

**Организация на работа**

За изпълнение на поръчката е необходимо участникът да изготви организация и подход за изпълнение на поръчката, както и подробен план – график за изпълнението на строително – монтажните работи, реализируем с целите на проекта съгласно изискванията на документацията за участие.

Преди непосредственото стартиране на изпълнението на работите, план – графикът за изпълнението на строително – монтажните работи подлежи на актуализиране и съгласуване с Възложителя.

**Критерии за изпълнение на СМР**

При извършването на СМР да се прилагат изискванията на ЗУТ, подзаконовите нормативни актове, свързани с прилагането му, включително и Наредба №3 от 31.07.2003г. за съставяне на актове и протоколи по време на строителството, както и на Правилника за изпълнение и приемане на строително – монтажни работи (ПИПСМР). Да се спазва и изпълнява План за безопасност и здраве (ПБЗ), предвидените мерки за опазване на околната среда. Да се съблюдават останалите изисквания на инвестиционния проект.

По време на изпълнението на СМР да не се наблюдава отделяне на вредни вещества, замърсяващи околната среда и въздуха.

Предвидените строителни работи не засягат носещата конструкция на сградата.

Категорията на строежа е IV-та категория.

**Изисквания към Изпълнителя**

1. Участниците трябва да имат изпълнено строителство през последните 5 /пет/ години, считано от датата на подаване на офертата, което е еднакво или сходно с предмета на поръчката.

 Забележка: Под „еднакво или сходно“ строителство с предмета на поръчката се разбира довършителни работи и/или изпълнение на строително-монтажни работи и/или ремонтни работи на сгради от същата категория или по-голяма, както следва: покривни работи, тенекеджийски работи, подмяна или монтаж на нови олуци и обшивки .

2. Участникът следва да има на разположение квалифициран инженерно - технически персонал, който ще бъде ангажиран с изпълнението на поръчката в минимален състав:

* + Tехнически ръководител на обекта – 1 бр. да отговаря на условията на чл. 163а, ал.2 от ЗУТ и да има минимум 5 (пет) години стаж като технически ръководител.
  + Лице за контрол върху качеството на изпълнение на строителството – 1 брой, лице, притежаващо валидно удостоверение/сертификат за преминато обучение за контрол върху качеството на изпълнение в строителството или еквивалентно, професионален опит като контрол по качеството на изпълнение в строителството минимум 2 (две) години;
  + Лице за контрол по спазване на здравословните и безопасни условия на труд – 1 брой, притежаващ валидно удостоверение (сертификат) за завършен курс за длъжностно лице по здраве и безопасност в строителството съгласно Наредба № РД-07-2 от 16.12.2009 г. или еквивалентно и професионален опит като координатор по безопасност и здраве и/или като длъжностно лице по БЗ минимум 2 (две) години.

3. Участникът трябва да има внедрена система за управление на качеството в строителството според международно признат стандарт ISO 9001:2008 или еквивалент или да има внедрени други еквивалентни мерки за осигуряване на качеството.

Участникът да има внедрена система за управление на здравето и безопасността при работа OHSAS 18 001:2007 или еквивалент.

Участникът да има внедрена система за управление на околната среда ISO 14001: 2004 или еквивалент или да има внедрени други еквивалентни мерки за опазване на околната среда.

**Критерии за приемане на работата**

Приемане на изпълнението на СМР ще е съгласно критериите за контрол и приемане на дейностите, посочени в проекто-договора и в действащата нормативна уредба, приложима за съответните видове строителни работи.

1. Строително – монтажните работи трябва да са:

* изпълнени съгласно изискванията на инвестиционния проект и КС в пълен обем;
* преминали успешни изпитвания (където е приложимо), удостоверено с документ, издаден от компетентен орган и приложен към документацията за предаване на обекта;
* приети с подписани актове за приемане на изпълнените строително – монтажни работи;
* Некачествено извършените работи и некачествените материали и изделия ще се коригират и заменят за сметка на Изпълнителя съгласно установеното в договора за обществена поръчка.

1. Доставките на материали и стоки следва да са:

* придружени със сертификати за качество на строителните продукти или декларации за съответствие на вложените строителни материали, машини, съоръжения, оборудване и други изделия, изискващи се от действащите наредби за съществените изисквания към строителните продукти в РБ.
* Документите трябва да са придружени с указания за прилагане на български език, съставени от производителя или от неговия упълномощен представител.

**Общи документи за започване на изпълнението на строително – монтажните работи**

1. План - график за изпълнение на строително-монтажните работи;
2. Представена заповед за назначаване на лице по безопасност и здраве, което отговаря на посочените от Възложителя изисквания и потвърден минимален състав, приет с офертата му.
3. Протокол обр. 2 за откриване на строителната площадка, съставен по реда на Наредба № 3 за съставяне на актове и протоколи по време на строителството.

**„Екзекутиви“**

По време на строителни и монтажни работи е възможно да се наложат несъществени изменения в първоначалния проект. Всички изменения подлежат на предварително одобрение от страна на Проектанта и Възложителя.

При несъществени отклонения от одобрения проект в процеса на изпълнението му действително изпълнените строителни и монтажни работи своевременно се отразяват върху копие от одобрения (съгласуван) проект. След фактическото завършване на строежа се изготвя екзекутивна документация, отразяваща несъществените отклонения от съгласуваните проекти, от строителя, съобразно чл.8, ал.2 от НАРЕДБА № 3 от 31.07.2003г. за съставяне на актове и протоколи по време на строителството.

**Гаранционен срок за изпълнените строително – монтажни работи. Гаранционни условия**

Гаранционният срок на изпълнените СМР е не по-малък от посочените в чл. 20, ал.4, от Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти.

Гаранционният срок започва да тече от датата на окончателното приемане на работата от страна на Възложителя.

Условията за осъществяване на гаранционната поддръжка и за реализиране на отговорността на Изпълнителя са определени в договора.

**Застраховки при изпълнение на строителството**

При изпълнение на строителство Изпълнителят, включително и неговите подизпълнители, в случай на такива, трябва да притежават застраховка „Професионална отговорност на строителя” по чл. 171, ал.1 от ЗУТ. Размерът на лимитите на застраховката на участника и на неговите подизпълнители трябва да отговаря на Наредба за условията и реда за задължителното застраховане в проектирането и строителството за строежи IV-та категория.

**Срок за изпълнение на поръчката:**

Максимум 40 календарни дни, но не по-малко от 20 календарни дни, считано от подписване на Протокол обр.2 за откриване на строителната площадка, съставен по реда на Наредба № 3 за съставяне на актове и протоколи по време на строителството.

Срокът за изпълнение на договора не може да бъде удължаван, освен в случаите на непреодолима сила, по смисъла и при спазване на разпоредбите на Закона за обществените поръчки и проекта на договор за възлагане на обществената поръчка.

При спиране на строително-монтажните работи по нареждане на общински или държавен орган, срокът съответно се удължава, като за целта ще се подписва акт обр. 10 съгласно Наредба № 3 от 31 юли 2003 г. за съставяне на актове и протоколи по време на строителството**.** При продължаване на строителството се подписва акт обр. 11 съгласно Наредба № 3 от 31 юли 2003 г. за съставяне на актове и протоколи по време на строителството.

**Максимален размер на планирани разходи по договора за извършване на строително – монтажни работи – общо в размер до 88 705 (осемдесет и осем хиляди седемстотин и пет) лв. без включен ДДС.**

**Допълнителни изисквания: запознаване със строителната площадка и техническата документация за обекта**

Към документацията за участие на електронен носител се предоставят количествени сметки във формат \*.xls.